b'\n_START_ARTICLE_\nIlirske vojne (229-168 pr. n. \xc5\xa1t.)\n_START_SECTION_\nPrva ilirska vojna\n_START_PARAGRAPH_\nV prvi ilirski vojni, ki je trajala od leta 229-228 pr. n. \xc5\xa1t.,  je Rimska republika posku\xc5\xa1ala zavarovati svoje trgovske poti preko Jadranskega morja, ki so se znatno okrepile po prvi punski vojni, ko so se \xc5\xa1tevilna ilirska plemena zdru\xc5\xbeila pod kraljico Tevto. _NEWLINE_Uboj rimskega odposlanca Korunkanija,  ki se je zgodil na Tevtin ukaz, in napad na trgovske ladje italijanskih trgovcev, ki so bili pod rimsko za\xc5\xa1\xc4\x8dito, je vzpodbudil rimski senat, da je nad Ilire poslal svojo vojsko pod poveljstvom konzula Lucija Postumija Albina in Gneja Fulvija Kentumala._NEWLINE_Rimljani so premagali Ilire in na oblast v Iliriji postavili Demetrija Hvarskega, ki naj bi bil nekak\xc5\xa1na protiute\xc5\xbe Tevtine mo\xc4\x8di.\n_START_SECTION_\nDruga ilirska vojna\n_START_PARAGRAPH_\nDrugo ilirsko vojno, ki je trajala od leta 220 do 219 pr. n. \xc5\xa1t., je spro\xc5\xbeil Demetrij Hvarski v prepri\xc4\x8danju, da so njegovi rimski suvereni prezaposleni z vojno proti Galcem v Cisalpski Galiji in pripravami na drugo punsko vojno s Kartagino.  Demetrij je zgradil novo vojno ladjevje, prekr\xc5\xa1il mirovni dogovor in z 90 ladjami odplul iz Lisa (sedanja Lezha v severni Albaniji) proti jugu. Najprej je napadel Pilos na zahodnem Peloponezu, kjer je po ve\xc4\x8d poskusih zajel \xc5\xa1e 50 ladij. Z okrepljenim ladjevjem je nadaljeval pohod na Kiklade in premagal vse nasprotnike, na katere je naletel. _NEWLINE_Rimljani so medtem zbrali ladjevje pod poveljstvom Lucija Emilija Pavla in napadli in osvojili mo\xc4\x8dno utrjeni, vendar slabo branjeni Dimale, ki je bil pomembno Demetrijevo opori\xc5\xa1\xc4\x8de. Rimsko ladjevje je zatem odplulo proti severu in zasedlo Hvar.Demetrij je ostal brez opori\xc5\xa1\xc4\x8d in je zbe\xc5\xbeal k makedonskemu kralju Filipu V., kjer je ostal do svoje smrti leta 214 pr. n. \xc5\xa1t.._NEWLINE_Druga ilirska vojna je bila uvod prvo makedonsko vojno.\n_START_SECTION_\nTretja ilirska vojna\n_START_PARAGRAPH_\nIlirski kralj Gencij se je leta 171 pr. n. \xc5\xa1t. pridru\xc5\xbeil Rimljanom v vojni proti Makedoncem, leta 169 pr. n. \xc5\xa1t. pa je zamenjal stran in se pridru\xc5\xbeil makedonskemu kralju Perzeju. Aretiral je dva rimska odposlanca in opusto\xc5\xa1il mesti Apolonijo in Dra\xc4\x8d v sedanji Albaniji, ki sta bili rimska zaveznika. Leta 168 pr. n. \xc5\xa1t. ga je pri Skadru porazila in ujela rimska vojska pod poveljstvom Anicija Gala Leta  167 pr. n. \xc5\xa1t. so ga kot ujetnika razkazovali v Rimu na Galovemu zmagoslavnemu sprevodu, potem pa so ga internirali v Iguviju v osrednji Italiji.\n_START_SECTION_\nPosledice\n_START_PARAGRAPH_\nLeta 168 pr. n. \xc5\xa1t. je bila Ilirija po petdesetih letih ob\xc4\x8dasnih vojn dokon\xc4\x8dno pora\xc5\xbeena in je postala rimska provinca. Upori so trajali \xc5\xa1e naslednjih sto let, dokler niso Rimljani po velikem ilirskem uporu leta 6-9 dokon\xc4\x8dno podjarmili \xc5\xa1e zadnja ilirska in dalmatinska plemena.'